Diari Oficial de la Generalitat Valenciana


Sumari del DOGV 7842, del 02-08-2016 (2016/6215)

RESOLUCIÓ de 28 de juliol de 2016, de la Secretaria Autonòmica d'Educació i Investigació, per la qual es dicten instruccions per a l'aplicació dels Programes de millora de l'aprenentatge i del rendiment per al curs 2016-2017.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7842

Data del DOGV
:   02-08-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/6215


Data del document
:   28-07-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 28 de juliol de 2016, de la Secretaria Autonòmica d'Educació i Investigació, per la qual es dicten instruccions per a l'aplicació dels Programes de millora de l'aprenentatge i del rendiment per al curs 2016-2017. [2016/6215]  
La Llei Orgànica per a la Millora de la Qualitat Educativa (LOMCE) estableix en el seu article 27 els programes de millora de l'aprenentatge i del rendiment. Aquests programes aniran dirigits preferentment a l'alumnat que presente dificultats rellevants d'aprenentatge no imputables a la falta d'estudi o esforç.  
En el desenvolupament de l'esmentat article 27 de la LOMQE, en el Reial Decret 1105/2014, de 26 de desembre, pel qual s'estableix el currículum bàsic de l'Educació Secundària Obligatòria i del Batxillerat, s'arreplega en el seu article 16, que les administracions educatives regularan les mesures d'atenció a la diversitat entre les quals es troben els Programes de millora de l'aprenentatge i del rendiment.  
D'altra banda, l'article 19 del Reial Decret 1105/2014 ja esmentat, en el seu apartat 3, regula que les Administracions educatives podran optar per organitzar aquests programes de forma integrada, o per matèries diferents a les establides amb caràcter general.  
La Comunitat Valenciana, en el seu Decret 87/2015, de 5 de juny, del Consell, pel qual estableix el currículum de l'Educació Secundària Obligatòria i del Batxillerat, inclou, en el seu article 22, el Programa de millora de l'aprenentatge i del rendiment entre les mesures extraordinàries d'atenció a la diversitat i atorga als centres autonomia per a adoptar les mesures més adequades a les característiques del seu alumnat i que permeten el millor aprofitament dels recursos de què dispose. A més, l'article 30, estableix les condicions, els procediment d'accés de l'alumnat, la metodologia, l'avaluació i promoció aplicable al Programa.  
  
L'anteriorment esmentat article 30.3, del Decret 87/2015, de 5 de juny, del Consell, també indica que la Conselleria d'Educació, Investigació, Cultura i Esport, ha d'establir els termes en els quals els centres docents, determinaran la modalitat d'impartició, tant en segon curs com en tercer, de forma integrada o per àmbits.  
  
Per tot l'anteriorment exposat, amb la finalitat de precisar els termes que determinen la modalitat d'impartició, i les condicions en què ha de realitzar-se la incorporació dels alumnes de l'Educació Secundària Obligatòria als Programes de millora de l'aprenentatge i del rendiment el pròxim curs escolar 2016-2017, aquesta Secretària Autonòmica, en virtut de les competències establides en el Decret 155/2015, de 18 de setembre, del Consell, pel qual aprova el Reglament orgànic i funcional de la Conselleria d'Educació, Investigació, Cultura i Esport (DOCV 7620, 22.09.2015), resol:  
  
Única  
Dictar les instruccions que figuren en l'annex I per al desenvolupament en el curs 2016 € 2017, dels Programes de Millora de l'Aprenentatge i del Rendiment en els centres públics i privats concertats que imparteixen Educació Secundària Obligatòria.  
  
  
ANNEX I  
Instruccions per al desenvolupament en el curs 2016-2017, dels programes de millora de l'aprenentatge i del rendiment  
  
Primera  
1. Segons s'estableix en l'article 30 del Decret 87/2015, en el seu apartat 3, els programes de millora de l'aprenentatge i del rendiment s'organitzaran en els diferents centres docents, bé de forma integrada, o bé per àmbits. Els centres docents, en virtut de la seua autonomia pedagògica i de l'organització que realitzen dels seus recursos, determinaran la modalitat d'impartició, de forma integrada o per àmbits.  
2. Per a la implantació dels Programes de Millora de l'Aprenentatge i del Rendiment, els centres públics disposen de les assignacions horàries establides per l'article 2.7 de l'Ordre 69/2015, de 25 de juny, de la Conselleria d'Educació, Cultura i Esport, per la qual s'estableixen criteris per a la dotació de plantilles i per a la determinació de condicions de treball del professorat dels centres docents públics que imparteixen ESO, Batxillerat i Formació Professional, dependents de la conselleria competent en matèria d'educació.  
Així mateix, els centres en l'exercici de la seua autonomia, per a l'engegada del Programa de Millora de l'Aprenentatge i del Rendiment podran emprar hores assignades al centre en aplicació del punt 2.6 de la citada ordre 69/2015 de 25 de juny. Així mateix, els centres que disposen de dotació horària complementària per al desenvolupament del seu Pla d'actuació per a la millora, podran fer ús d'aquesta dotació per a l'aplicació dels PMAR.  
3. Durant el curs 2016-2017, els centres privats concertats que en el curs 2015-2016 tinguen autoritzat un Programa de Millora de l'Aprenentatge i del Rendiment (PMAR) en 3r d'ESO i un Programa de Diversificació Curricular (PDC) en 4t, podran disposar del mateix nombre d'hores de professorat que han disposat en el curs 2015-2016, per a aplicar un PMAR en 3r d'ESO i el Programa de Reforç de 4t d'ESO, establit en l'Ordre 38/2016, de 27 de juliol, sempre que disposen de l'alumnat necessari per a establir aquest grup.  
4. Durant el curs 2016-2017, els centres privats concertats que en el curs 2015-2016 tinguen autoritzat un grup del PDC en 4t, podran disposar del mateix nombre d'hores de professorat que han disposat en el curs 2015-2016, per a la constitució d'un grup específic del PMAR de 3r, sempre que disposen de l'alumnat necessari per a establir aquest grup.  
  
5. Tots els centres, públics i privats concertats, que organitzen per al curs 2016-2017, grups específics de PMAR de 3r curs hauran de remetre la relació de l'alumnat que cursarà el programa a la direcció general de Política Educativa d'acord amb el model de l'annex 2, abans del 6 de setembre. La direcció general de Política Educativa remetrà a la direcció general de Centres i Personal Docent abans del 9 de setembre la relació de centres autoritzats per a organitzar un grup específic del PMAR de 3r curs.  
  
Segona  
1. En aplicació de l'establit en el Reial Decret 1105/2014, de 26 de desembre i el Decret 87/2015, de 5 de juny.  
a) En els programes organitzats de forma integrada, l'alumnat cursarà en grups ordinaris totes les matèries, si bé aquestes seran objecte d'una proposta curricular específica, en la qual els continguts podran agrupar-se per àmbits de coneixement, per projectes interdisciplinaris o per àrees de coneixement i que requerirà en tot cas d'una orientació metodològica adaptada. Tot açò en aplicació de les mesures incorporades pel centre en el seu Pla d'atenció a la diversitat.  
  
b) En 3r curs de l'ESO, en cas d'optar per un programa organitzat per àmbits, constituint un grup específic, l'alumnat cursarà tres àmbits compostos per les següents matèries:  
1r.) Àmbit de caràcter lingüístic i social, que inclourà: Llengua Castellana i Literatura, Geografia i Història i Valencià: Llengua i Literatura.  
  
2n.) Àmbit de caràcter científic i matemàtic, que inclourà: Biologia i Geologia, Física i Química, i Matemàtiques.  
3r.) Àmbit de llengües estrangeres, que inclourà la primera llengua estrangera. Aquesta llengua estrangera correspondrà a la cursada per l'alumnat amb anterioritat i es cursarà amb un curriculum adaptat dins d'un enfocament comunicatiu que contemple una organització dels continguts i una metodologia adequada.  
L'alumnat que seguisca aquests programes, tindrà un grup de referència amb el qual cursarà les matèries corresponents a 3r curs d'ESO no integrades en els àmbits citats i l'hora de tutoria. En el grup específic també s'inclourà una hora de tutoria.  
2. Les assignacions horàries seran les següents:  
  
  
3. Els continguts, criteris d'avaluació, competències i estàndards d'aprenentatge avaluables, s'establiran pel professorat responsable de cadascuna de les matèries i àmbits que conformen el programa a partir dels criteris desenvolupats pels departaments didàctics implicats, i pels elements de l'adaptació curricular realitzada a l'alumnat, d'acord amb allò previst en l'article 30.3 del Decret 87/2015, de 5 de juny.  
  
  
Tercera  
1. Les condicions i el procediment d'accés als PMAR s'estableixen en l'article 30.1 i 30.2. del Decret 87/2015, de 5 de juny.  
2. Podran participar en el programa PMAR de 2n d'ESO els alumnes que hagen repetit almenys un curs en qualsevol etapa, i que una vegada cursat 1r d- ESO no estiguen en condicions de promocionar a 2n d- ESO.  
3. D'acord amb l'indicat anteriorment, l'alumnat que s'incorpora a un grup específic de PMAR de 3r curs de l'ESO, ha d'haver cursat 2n de l'ESO, no tenir les condicions per a promocionar a tercer i haver repetit almenys un curs en qualsevol etapa. També podrà incorporar-se l'alumnat que ha cursat una sola vegada 3r curs, no tinga les condicions per a promocionar a 4t curs de l'ESO i es considere que és la millor opció per a finalitzar amb èxit l'educació secundària obligatòria. Així mateix també podrà incorporar-se l'alumnat que haja cursat un PMAR de d'ESO.  
4. D'acord amb allò previst en l'article 30.1 i 30.2 del Decret 87/2015, de 5 de juny, l'equip docent realitzarà la proposta de la incorporació de l'alumnat al PMAR per al curs 2016-2017, en l'última sessió d'avaluació. Per a la incorporació de l'alumnat es requerirà la seua avaluació tant acadèmica com a psicopedagògica, que es realitzarà oïts els alumnes mateixos i els seus pares, mares o tutors legals. Aquests últims hauran de donar el seu consentiment exprés per a l'adopció d'aquesta mesura extraordinària.  
5. Una vegada realitzat allò previst en el punt anterior la direcció del centre resoldrà respecte a la incorporació de l'alumnat al Programa.  
6. El procés ordinari d'incorporació de l'alumnat al programa estarà finalitzat amb anterioritat al començament del curs escolar. Excepcionalment es podrà incorporar alumnat al programa al llarg del primer trimestre del curs escolar. Aquesta incorporació excepcional haurà de comptar amb l'informe favorable de la inspecció d'educació.  
  
Quarta:  
1. D'acord amb allò previst en l'article 30.9 del Decret 87/2015, de 5 de juny, l'alumnat promocionarà a 4t curs d'ESO quan haja superat tots els àmbits i matèries cursades o amb avaluació negativa en un àmbit o matèria quan es donen conjuntament les condicions allí establides.  
  
2. D'acord amb l'indicat en l'Ordre 38/2016 de 27 de juliol, per la qual es regulen els plans d'actuació per a la millora, el Programa de reforç de 4t i l'aula compartida, els alumnes en finalitzar el PMAR de 3r curs, podran incorporar-se al Programa de Reforç de 4t, en les condicions establides en els articles 21 i 22 de la citada Ordre.  
  
3. Amb caràcter general l'alumnat romandrà en un grup específic de PMAR de 3r un sol curs. De forma extraordinària, podrà romandre un any més en aquest programa quan no haja cursat 3r curs d'ESO amb anterioritat i es considere la mesura més adequada perquè puga finalitzar amb èxit l'etapa.  
  
Cinquena  
1. L'avaluació de l'alumnat del Programa, es realitzarà d'acord amb la normativa d'avaluació establida per a aquesta etapa.  
2. La recuperació de les matèries no superades en cursos anteriors a la incorporació de l'alumnat a un grup específic de PMAR de 3r curs es realitzarà de la següent manera:  
a) Per a les matèries integrades en els àmbits s'establirà un pla de recuperació específic que suposarà l'adaptació del curriculum de l'àmbit a l'alumnat. La superació de l'àmbit corresponent suposarà, per tant, la superació de les matèries implicades pendents de superació.  
  
b) Per a la resta de matèries no superades, els departaments didàctics corresponents establiran el pla de recuperació que es desenvoluparà al llarg del curs amb la finalitat que l'alumnat puga recuperar-les.  
  
  
Sexta  
La direcció del centre, a proposta dels departaments didàctics i d'acord amb els criteris establits pel claustre, assignarà el professorat que impartirà els àmbits específics del PMAR de 3r curs que serà professorat amb destinació definitiva en el centre. Entre el professorat que impartisca els àmbits, la direcció assignarà la tutoria específica corresponent.  
Excepcionalment, si en algun cas no hi ha cap professor amb destinació definitiva en el centre que puga impartir els àmbits assenyalats, la direcció del centre, previ informe favorable de la inspecció, podrà assignar-hi a un altre professor.  
En els centres privats concertats, els titulars assignaran el professorat que impartirà els àmbits específics del PMAR de 3r curs, diferenciant en la nòmina de pagament delegat les hores de dedicació al PMAR de la resta d'hores lectives.  
  
València, 28 de juliol de 2016.- El secretari autonòmic d'Educació i Investigació: Miguel Soler Gracia.